## L’IVASPE reprén la segona edició del curs de formació per a operadors de comunicacions

*** El curs té l’objectiu proporcionar les ferramentes necessàries per a garantir una resposta ràpida i efectiva davant situacions d’emergència**

L’Institut Valencià de Seguretat Pública i Emergències (IVASPE) ha représ este dilluns la segona edició del curs selectiu de formació per a operadors de comunicacions, que va haver de ser suspés a causa de la riuada del passat 29 d’octubre.

Este curs, impartit per l’IVASPE, està dirigit a 22 alumnes provinents dels Consorcis de Bombers d’Alacant i València.

La duració total del curs serà de 500 hores lectives, distribuïdes en dos fases. La primera fase, que comença este dilluns, consistirà en 250 hores de formació teòrica en la seu de l’IVASPE, situada en el complex educatiu de Cheste. En esta fase s’abordaran dos mòduls formatius: el mòdul A, referent a protocols i plans operatius de demanda ciutadana en emergències; i el mòdul B, sobre tècniques per a la recepció i categorització de les demandes i comunicació amb l’usuari.

La segona fase constarà de 250 hores de pràctiques en el seu corresponent SPEIS (Servici Provincial d’Emergències i Intervenció en Seguretat).

Este curs té com a objectiu proporcionar als operadors de comunicacions les ferramentes necessàries per a garantir una resposta ràpida i efectiva davant situacions d’emergència, millorant la qualitat de l’atenció al ciutadà i optimitzant els recursos disponibles.

La finalització del curs està prevista per al pròxim 28 de febrer, amb la realització d’un examen final que avaluarà els coneixements adquirits durant la formació.

Fecha: 10/02/2025